Diari Oficial de la Generalitat Valenciana


Sumari del DOGV 2924, del 06-02-1997 (1997/880067)

ORDRE de 29 de gener de 1997, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com d'altres actuacions relacionades amb aquestes obres.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2924

Data del DOGV
:   06-02-1997

Secció del DOGV
:   ALTRES DISPOSICIONS

Número del document
:   1997/880067


Data del document
:   29-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 29 de gener de 1997, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com d'altres actuacions relacionades amb aquestes obres.  
Dins dels crèdits assignats als corresponents programes pressupostaris, la Conselleria d'Obres Públiques, Urbanisme i Transports ha realitzat una previsió per a obres de baix pressupost, la iniciativa i l'execució de les quals és a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com d'altres actuacions relacionades amb aquest tipus d'obres.  
En aquesta finalitat, i de conformitat amb les atribucions que em confereix l'article 35 de la Llei 5/83 de la Generalitat Valenciana, de 30 desembre, de Govern Valencià, en compliment dels principis de publicitat, concurrència i objectivitat que han de regir la concessió de les transferències de capital  
Ordene:  
Article 1. Objecte de la subvenció  
Es convoquen els ens locals de l'àmbit territorial de la Comunitat Valenciana a sol·licitar subvencions per a obres de baix pressupost, la iniciativa i l'execució de la qual és a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com d'altres actuacions relacionades amb aquest tipus d'obres.  
Les citades ajudes s'atorgaran en els termes previstos en aquesta ordre i la concessió, segons la quantia, se sotmetrà als requisits que a l'efecte preveu la normativa en vigor.  
Les obres que siguen subvencionades hauran de ser iniciades dins de 1997 i la finalització justificada abans que expire el termini assenyalat per l'ajuntament en l'annex II.  
En cas que es produesquen situacions d'emergència que aconsellen la realització d'alguna obra amb posterioritat a la data a què fa referència l'article 4, aquesta podrà ser sol·licitada en la convocatòria de l'ordre per al 1998, i s'aportarà la documentació que aquesta ordre exigisca, a més de la declaració d'emergència d'aquesta.  
Excepcionalment, quan així ho requerisquen les especials circumstàncies de la inversió que s'ha de realitzar, es podran concedir ajudes en règim de despesa plurianual, en aquest cas l'import corresponent a cada anualitat s'haurà de justificar, com a màxim, fins el dia 1 de novembre de l'exercici de què es tracte.  
Article 2. Import global màxim i finançament  
L'import total màxim destinat a les subvencions és de tres-cents noranta-dos milions de pessetes, que es finançaran a càrrec de la línia de subvenció 702/000/97 del programa 512.10, dels pressuposts de la Generalitat Valenciana per a 1997.  
Les subvencions previstes en aquesta ordre es concediran des del moment de l'entrada en vigor, fins que s'esgote el crèdit consignat a l'efecte.  
Article 3r. Sol·licituds i documentació  
Les sol·licituds de les corporacions locals interessades es confeccionaran d'acord amb el model que figura com a annex i s'adreçaran al director general d'Obres Públiques, avinguda de Blasco Ibáñez, 50. 46291 València, per duplicat exemplar.  
A la sol·licitud, que s'haurà d'ajustar al model de l'annex I, s'adjuntarà, obligatòriament, la documentació següent:  
a) Certificat d'acord de l'òrgan corresponent en el qual s'incloguen els aspectes següents:  
1) Facultar el president de l'entitat local de què es tracte per a sol·licitar de la Conselleria d'Obres Públiques, Urbanisme i Transports l'ajuda necessària per a l'execució de les obres que es desitja que siguen subvencionades, així com per a subscriure tants documents com es pogueren derivar de l'execució d'aquesta.  
2) Compromís de la corporació local del finançament i posterior pagament de la part de l'import no subvencionat. Tot això segons les quantitats reflectides en el projecte tècnic o la memòria valorada d'aquesta, segons procedisca.  
3) Compromís que l'execució de l'obra s'ajustarà a allò previst en el projecte tècnic o la memòria valorada, segons el cas, així com del fet que s'efectuarà l'efectiva tramitació de l'expedient de contractació i que aquest se substanciarà d'acord amb la normativa de règim local de directa aplicació i, supletòriament, segons que preveu la Llei de Contracte de les Administracions Públiques.  
Sense perjudici del que disposa el paràgraf precedent, la corporació local subvencionada podrà, en el cas que la quantia de la subvenció o el termini disponible per a l'execució no li permeta escometre efectivament l'execució de l'obra, renunciar a l'acord recaigut a favor seu en el termini inexorable de deu dies hàbils següents al de la recepció de la notificació d'aquest acord, en aquest cas la Conselleria d'Obres Públiques, Urbanisme i Transports efectuarà les gestions necessàries per a alliberar el crèdit disposat. Aquesta comunicació s'adreçarà al director General d'Obres Públiques.  
4) Compromís d'informar a la Divisió de Recursos Hidràulics de la Direcció General d'Obres Públiques d'aquesta Conselleria de la tramitació i l'adjudicació de l'expedient contractual segons s'ha disposat en el paràgraf precedent.  
5) Manifestació expressa del fet que es coneix i s'accepta que la quantitat, amb la qual la Conselleria poguera subvencionar, no es veurà incrementada per cap motiu, i serà a càrrec de l'entitat local beneficiària el finançament i el pagament de l'addicional necessari. Si, per contra, les obres s'adjudicaren a la baixa, l'import de la subvenció a càrrec de la Conselleria d'Obres Públiques, Urbanisme i Transports es veuria reduït proporcionalment a la baixa produïda, i hi hauria, en aquest cas, la possibilitat d'esgotar l'import total de la subvenció si es produïa un increment d'obra.  
6) Compromís de comunicar d'altres ajudes concedides per altres ens públics per a la mateixa finalitat.  
7) Compromís que l'obra serà executada, i remesa la totalitat de la documentació justificativa de la realització a la Conselleria d'Obres Públiques, Urbanisme i Transports, una vegada transcorregut el termini assenyalat per l'ajuntament en l'annex II de aquesta ordre, a partir de la recepció de la notificació de la concessió, i, en qualsevol cas, abans de l'1 de novembre de 1997.  
8) Manifestació expressa del fet que es coneixen i s'accepten tots el requisits que estableix aquesta ordre, que l'incompliment d'aquests facultarà la Conselleria d'Obres Públiques, Urbanisme i Transports a revocar la subvenció concedida, cosa que implicarà l'obligació de retornar les quantitats que l'entitat beneficiària haguera pogut percebre.  
b) Projecte tècnic de l'obra, que haurà de ser informat favorablement per l'Oficina de Supervisió de Projectes de la Conselleria d'Obres Públiques, Urbanisme i Transports. Per aquest motiu, en el cas que els nostres serveis tècnics detecten alguna deficiència en aquests, haurà de ser corregida. Aquesta correcció haurà de ser remesa, per part de l'ajuntament, a aquesta Conselleria durant els 15 dies següents a la recepció de l'informe corresponent, a fi que l'expedient puga ser tramitat i l'obra executada dins dels terminis previstos.  
El projecte tècnic podrà ser substituït per la memòria valorada només quan el pressupost global de licitació de l'obra siga inferior als deu milions de pessetes. Aquesta memòria haurà de contenir, com a mínim, els documents següents:  
- Memòria descriptiva del problema.  
- Memòria justificativa de la solució adoptada.  
- Plànols de situació, d'emplaçament de les obres, de secció o seccions tipus i de traçat de les xarxes, en el seu cas.  
- Pressupost que continga amidaments, descripció de les unitats d'obra amb el preu unitari i l'aplicació d'aquests preus, als quals s'aplicarà els percentatge de despesa general, el benefici industrial i l'IVA.  
c) Programa o calendari de termini, elaborat pel tècnic competent de la corporació local i subscrit per aquest i per l'alcalde, amb seguiment de les directriu de l'annex II.  
d) Dades d'identificació fiscal i bancàries de l'entitat sol·licitant com: Número de compte al qual es desitja que s'efectuen les transferències, cas de ser subvencionats, titular d'aquest compte, identificació de l'entitat bancària o caixa d'estalvis i domicili d'aquesta.  
Article 4. Presentació de sol·licituds  
Les sol·licituds es presentaran en els corresponents registres generals de la Conselleria d'Obres Públiques, Urbanisme i Transports, situats a la seu central de l'avinguda de Blasco Ibáñez, 50, de València, i els serveis territorials de Castelló i Alacant, situats, respectivament, a l'avinguda del Mar, 16, i a l'avinguda d'Aguilera, 1, durant un termini que conclourà el 14 de març de 1997.  
Article 5. Pagament de la subvenció  
Les subvencions es faran efectives directament per aquesta Conselleria a favor de l'entitat beneficiària contra certificats d'obra, firmats pel tècnic director de les obres i aprovats per l'òrgan competent de l'entitat local.  
Al primer certificat s'adjuntarà una còpia compulsada del contracte formalitzat entre l'entitat local i l'adjudicatari de les obres i a l'últim certificat s'adjuntarà l'acta de recepció provisional de l'obra.  
Si les obres es realitzen pel sistema d'administració pròpia, als certificats d'obra s'adjuntaran, a més del que s'ha escrit en els paràgrafs anteriors, els corresponents justificants:  
 La part dels costos de personal s'acreditarà mitjançant el certificat expedit per l'interventor o secretari acreditatiu d'haver sigut satisfets a càrrec dels crèdits consignats en el capítol VI del pressupost, en el qual apareixerà l'import.  
 La part dels costos d'adquisició de materials o de prestació de serveis s'acreditarà amb les còpies de les factures, aprovades per l'òrgan competent de l'entitat local, degudament confrontades, i estampillades amb la diligència "Despesa finançada GV, COPUT: Subvenció concedida, data i import".  
Article 6. Criteris de concessió  
S'atendran preferentment aquelles sol·licituds que reunisquen en major mesura les característiques següents:  
1. Gravetat del problema mesurat en termes absoluts i relatius de la població afectada.  
2. Obres que complementen d'altres ja executades o en execució.  
3. Urgència a atendre la necessitat.  
4. Capacitat financera i de gestió de la institució peticionària.  
5. Pressupost de l'obra.  
6. Atenció a la major part dels peticionaris.  
7. Obres que puguen ser executades dins dels terminis establerts en l'article 3.  
Article 7. Resolució i formalització de la concessió  
El termini màxim de resolució del procediment serà de sis, comptadors des de la publicació de aquesta convocatòria en el Diari Oficial de la Generalitat Valenciana. Transcorregut aquest termini, sense que hi haja recaigut resolució expressa, es podrà entendre que és desestimatòria de la concessió de la subvenció.  
La sola recepció de la notificació de la resolució de concessió de la subvenció bastarà per a perfeccionar els drets i les obligacions de les parts sense necessitat d'ulteriors formalitats.  
Article 8. Sol·licituds de la convocatòria de l'ordre de 1996 sense notificació de resolució  
Els ens locals que en la convocatòria de l'Ordre de 26 de abril de 1996 van sol·licitar subvenció i no n'hagen rebut notificació de resolució, si continuen interessats en la realització de les obres, bastarà que envien el certificat de l'òrgan competent, pel qual es ratifica la sol·licitud de l'any anterior en tots els punts, sense adjuntar la nova documentació.   
Disposició única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Contra aquesta ordre, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'aquesta en el Diari Oficial de la Generalitat Valenciana.  
Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició d'aquest. Tots això, de conformitat amb els articles 57.2f i 58 de la Llei Reguladora de la Jurisdicció Contenciosa Administrativa, de 27 de desembre de 1956; l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això sense perjudici que es puga exercir qualsevol altre recurs que s'estime oportú.  
València, 29 de gener de 1997.  
El conseller d'Obres Públiques, Urbanisme i Transports  
LUIS F. CARTAGENA TRAVESEDO  
ANNEX I  
Model de sol·licitud  
Ajuntament d...........(...........................)  
Obra que s'ha de realitzar.........................  
(1) Pressupost d'execució material.........................PTA.  
(2) Despeses generals (13-16 % s/ PEM)...................PTA.  
(3) Benefici industrial (6% s/ PEM)..........PTA.  
(4) Suma (1)+(2)+(3)........... ...................................PTA.  
(5) IVA (16 % s/(4))............................PTA.  
Pressupost global de licitació (4)+(5).................PTA.  
Percentatge de finançament: COPUT...%, Ajuntament:....%  
Fonts d'obtenció de crèdit per part de la corporació local de la part no subvencionada...........  
Amb aquesta finalitat s'adjunten els documents següents (en duplicat exemplar):  
Primer  
Certificat de l'acord de l'òrgan competent, pel qual s'assumeixen totes les responsabilitats incloses en l'ordre, en tots els punts.  
Segon  
Memòria valorada o projecte tècnic de l'obra.  
Tercer  
Calendari de termini de tramitació i d'execució de l'obra.  
Quart  
Dades d'identificació fiscal i bancàries.  
\_\_\_\_\_\_\_\_\_\_\_\_\_\_\_, \_\_\_\_\_ d\_\_\_\_\_\_\_\_\_\_\_\_ 1997.  
Il·lm. Sr. Director General d'Obres Públiques. València  
ANNEX II  
Article 3-C. Calendari de termini d'execució de l'obra  
Des del moment de la recepció de la notificació de la resolució de concessió de l'obra fins la recepció per part d'aquesta Conselleria de la documentació exigida en l'article cinc de aquesta ordre el termini necessari és de ....... mesos.  
En aquest termini s'inclou la tramitació del corresponent expedient de contractació, execució de l'obra, formalització dels documents que justifiquen aquesta execució, aprovació d'aquests per l'òrgan competent, etc.  
En qualsevol cas, la documentació a què es feia menció en el paràgraf anterior haurà de estar en poder de la Conselleria abans del dia 1 de novembre de 1997.  
Alcalde-president Tècnic competent  
\_\_\_\_\_\_\_\_\_\_\_\_\_\_, \_\_\_\_\_ d\_\_\_\_\_\_\_\_\_\_\_\_ 1997.